Jhesus. Mynen denst myt vormoghe alles guden wes jck gudes vormach. Weteth leue mester Pawell, dat jck juwer leue sunderges nycht tho scriuen eyn weth, besunderges dat jck juwen breff woll vorstan hebbe. Alze gy scriuen dat jck juw kort gescreuen hebbe, men den vntruwen schalk, de my den jungen forforde, hadde he eyn guth knecht gewest, he solde my hebben gasecht efte de junge hadde wech gewolth. Dat schip quam des anderen dages wedder vp de wyck vnde lach dar noch enen dach; he darff id nycht seggen dat he id nycht en wiiste dat de junge jnt schip wass; dat hadde beter gewest dat he ouer wynter hadde tho der schole gegan alze dat he her Matyes syne perde tho water reden heft den helen wynter, doch beth eyne kleyne vosumenysse alse vnder ensz vordoruen; so dot woll vnde sendet ene my noch thor hant, jck wolde ene gerne buten landes senden etc. Alse gy screuen my vmme rekenschop tho scriuende, dat will jck gerne dou. Jtem jnt erste hebbe jck entfangen xl mark an gelde. Jtem hyr vp gesant ene last moltes, de last vor xxiij mark. Jtem noch ene last hauer de last vor ix mark. Jtem noch eyn stucke louwendes, js xc elen bredes, de brede elen vor xj d., is jnt gelth – ix mark vnde vj sc. So lopth sick dyt jnth gelth, dat jck juw vp de xl mark gesent hebbe, is – xlj marh vj sc. Jtem noch entfangen l mark an gelde; hyr vp gesant j last roggen, de last vor – xxiiij mark. Jtem noch j last maltes, de last vor – xxiij mark. Jtem noch sande jck juw eyne last haueren; de sande jck juw vor de ij oss., dat eyne tegen dat ander gekortet, so ryst juw noch van my – is ij mark mynder vj sc. all tyth tho guder rekenschop, Sunder de beyden laken, de jck juw sende, synt se noch hell, so dot woll vnde sendet see my wedder; jck will se hyr woll vorkopen; hebben gy se ock vpsnede, so mage gy se vorteren alse gy best konen. Anders en weth jck nycht dat wy vnder vnsz hebben to donde; wete gy wath, dath scriuet my van tydynge. De last rogge xxiiij mark, molt, dat gut is, xxvj mark. Hyr synt tydynge, dat hyr gene schepe dyt jar solen kamen; dath solth gelt hyr xxiiij mark, dat solt js tho Danske ok sere dure worden; wath se dar mede jndeme synen hebben, dat mach Goth weten. Hyr mede sith Gade beualen lange sunt tho synen gotliken denste. Gescreuen jn Rewell des sonnavendes vor palme jnt jar xv(c) x. Hans Surpe. Adress: Dem ewerdighen heren mester Pawell, arzedyaken tho Abow, sall desse breff.